NVG lê beslag op miljoene rand se bates ná vrou glo Kaapstad bedriegDie Nasionale Vervolgingsgesag (NVG) het beslag gelê op bates ter waarde van nagenoeg R32 miljoen van ŉ Taiwannese vrou nadat sy glo die stad Kaapstad bedrieg het. “Die bates sluit 14 eiendomme, vier motors en geld in 16 bankrekeninge in van die beskuldigde en haar familielede wat uit die tenders voordeel getrek het,” het Nathi Mncube, ŉ woordvoerder van die NVG, Maandag in ŉ verklaring gesê. Mncube het gesê die NVG in die Wes-Kaap het op 19 Augustus ŉ hofbevel bekom om beslag te lê op die bates wat aan die vrou, wat nou ŉ Suid-Afrikaanse burger is, en vyf van haar familielede behoort. Hy het gesê die vrou word verbind aan drie kontrakte ter waarde van ongeveer R68 miljoen, wat deur die munisipaliteit aan die vrou se besigheid toegeken is. Sy het glo die munisipaliteit bedrieg deur nie bekend te maak dat haar sakevennoot ŉ werknemer van die departement van maatskaplike ontwikkeling is nie. Die tender het aansoeke uitgesluit waarby staatsamptenare betrokke is. ŉ Fluitjieblaser het die kwessie onder owerhede se aandag gebring. Die vrou staan tereg op aanklagte van bedrog. Die Wes-Kaapse batebeslagleggingseenheid gaan Dinsdag hofdokumente by die gespesialiseerde handelsmisdaadhof in Bellville indien. Die saak sal later in dieselfde hof aangehoor word.